b'\n_START_ARTICLE_\nPilot (epizoda)\n_START_PARAGRAPH_\nPilot (epizoda), tako\xc4\x91er poznata i kao probna epizoda ili premijera serije je prva epizoda neke TV-serije. Izra\xc4\x91uje se kao proba, da bi se vidjelo ho\xc4\x87e li serija "uspjeti" i ho\xc4\x87e li se kasnije mo\xc4\x87i jo\xc5\xa1 vi\xc5\xa1e realizirati. Ona je prvi korak izrade neke televizijske serije. Televizijske ku\xc4\x87e koriste pilote da vide je li sadr\xc5\xbeaj zanimljiv i odre\xc4\x91uju ho\xc4\x87e li se mo\xc4\x87i uspje\xc5\xa1no nastaviti snimati i koristiti. Nakon \xc5\xa1to pogledaju "uzorak" serije tako\xc4\x91er odre\xc4\x91uju vrijedi li ulo\xc5\xbeiti novac i vrijeme na takvo \xc5\xa1to._NEWLINE_Naziv dolazi iz engleskog jezika (pilot episode), s obzirom da se takva praksa prvi put razvila u SAD gdje su od samih po\xc4\x8detaka postojale privatne komercijalne televizijske mre\xc5\xbee koje su konkurirale jedna drugima u borbi za gledatelje i ogla\xc5\xa1iva\xc4\x8de. U takvim uvjetima autori TV-programa odnosno nezavisne produkcijske kompanije TV-ku\xc4\x87ama nude projekte koji u dosta slu\xc4\x8dajeva zahtjevaju visoke tro\xc5\xa1kove produkcije. Pilot-emisija se zato snima kako bi upravi velikih TV-ku\xc4\x87a pomogla da donese odluku ho\xc4\x87e li TV-serija snimati ili ne._NEWLINE_Pilot epizode se ponekad snimaju isklju\xc4\x8divo za \xc4\x8dlanove uprave (i/ili predstavnike vode\xc4\x87ih ogla\xc5\xa1iva\xc4\x8da). Tro\xc5\xa1kovi snimanja takvih emisija su minimalni, a one obi\xc4\x8dno traju daleko kra\xc4\x87e od redovne emisije takve vrste. Klasi\xc4\x8dan primjer su pilot-epizode ameri\xc4\x8dkih dramskih serija koje traju 5-20 umjesto standardnih 42 minute. Takve pilot emisije se nazivaju kostur-pilotima ili ogoljenim pilotima (bare bones pilot). Njih \xc5\xa1ira publika u pravilu nikada ne vidi, osim ako nije rije\xc4\x8d o izuzetno popularnoj seriji s najfanati\xc4\x8dnijim poklonicima spremnima takav materijal uzeti iz kolekcionarskih pobuda._NEWLINE_Pilot emisije, s druge strane, mogu nekada biti javno emitirane u nastojanju da se testira eventualna budu\xc4\x87a gledanost odnosno reakcije ogla\xc5\xa1iva\xc4\x8da. Takve pilot epizode su u pravilu ne samo skuplje, nego imaju i du\xc5\xbee trajanje od uobi\xc4\x8dajenih epizoda. To je dijelom zbog razloga \xc5\xa1to se neke od tih serija moraju publiku upoznati s detaljima zapleta ili likovima na koje se poslije u redovnim epizodama ne\xc4\x87e morati obra\xc4\x87ati tolika pa\xc5\xbenja.\n_START_SECTION_\nIznimke\n_START_PARAGRAPH_\nZanimljiva je iznimka kod serije CSI: Miami \xc5\xa1to je njihova pilot epizoda ina\xc4\x8de i unutar serije CSI: Las Vegas gdje glavni protagonisti serije CSI: Las Vegas putuju u Miami istra\xc5\xbeiti ubojstvo njihovog biv\xc5\xa1eg \xc5\xa1efa detektiva. Ina\xc4\x8de, iznimka je i to \xc5\xa1to u seriji CSI: Miami prva epizoda nije pilot nego se pilot emitira tek kasnije, pri kraju druge sezone serije.'